รัฐบาลมุ่งปฏิรูปภาคการเกษตรให้เกษตรกรมีความเสี่ยงน้อยที่สุด ดันราคาสินค้าเกษตรทุกชนิด ย้ำกระทรวงเกษตรมาถูกทางดึงหลักตลาดนำการผลิตตอบโจทย์แก้ปัญหาราคาสินค้าเกษตร
นายสมคิด จาตุศรีพิทักษ์ รองนายกรัฐมนตรี เปิดเผยภายหลังเป็นประธานประชุมคณะกรรมการพิจารณาการจัดทำงบประมาณรายจ่ายบูรณาการประจำปีงบประมาณ พ.ศ.2563 (แผนงานบูรณาการพัฒนาและส่งเสริมเศรษฐกิจฐานราก) ครั้งที่1/2562 และ การประชุมคณะกรรมการพืชน้ำมันและน้ำมันพืช ครั้งที่ 1/2562 ณ ห้องประชุมกระทรวงเกษตรฯ 134-135 ว่า กระทรวงเกษตรต้องมีข้อมูลให้เกษตรกรทราบว่าต้องผลิตอะไร ขณะเดียวกันการรวมตัวกันเป็นสิ่งสำคัญและเห็นผลชัดเจนทั้งในรูปแบบสหกรณ์ หรือบริษัท ภาครัฐจำเป็นต้องมีความร่วมมือกับภาคเอกชนเพื่อเชื่อมโยงด้านตลาด รวมถึงการปรับเปลี่ยนปลูกพืชเชิงเดี่ยวให้เป็นพืชที่มีความหลากหลายเพื่อสร้างโอกาสเพิ่มมูลค่า และตัวอย่างการลดสัดส่วนข้าวนาปรังไปเป็นข้าวโพดหลังนาที่นำเอาความต้องการใช้ของตลาดมานำการผลิต ทำให้เกษตรกรที่ร่วมโครงการมีรายได้มากขึ้น นอกจากนี้เห็นควรให้ชะลอการนำเข้ามะพร้าวจากต่างประเทศไว้ก่อนโดยผลักดันให้ซื้อสต๊อกภายในประเทศก่อนหากยังมีเพียงพออยู่ ขณะที่การแสดงความคิดเห็นต่อร่างฯพรบ.ข้าว นั้น รองนายกรัฐมนตรีกล่าวว่า ไม่มีกฎหมายฉบับใดที่ออกมาหาเรื่องกับคน ยืนยันว่าทำเพื่อให้เกษตรกรดีขึ้น ขอให้เชื่อมั่นรัฐบาลพยายามทำให้สินค้าเกษตรทุกตัว ไม่ใช่เฉพาะข้าว มีมูลค่า        ด้าน ?นายกฤษฎา บุญราช รัฐมนตรีว่าการกระทรวงเกษตรและสหกรณ์ กล่าวถึงเรื่องร่างฯ พรบ.ข้าว ว่า ล่าสุดทราบว่ากรรมาธิการจะตัดบทในส่วนที่เกี่ยวกับการรับรองพันธ์ข้าวและการขึ้นทะเบียนข้าวออกไปโดยจะใช้คำว่าในกรณีที่พันธุ์ข้าวใดมีปัญหาให้กระทรวงเกษตรและสหกรณ์ไปกำหนดมาตรการในการแก้ไขปัญหานั้น ๆ แทน        นอกจากนี้ รองนายกรัฐมนตรียังมอบหมายให้กระทรวงเกษตรและสหกรณ์ทำแผนการผลิตสินค้าเกษตรให้เป็นไปตามความต้องการของตลาด โดยนำโครงการข้าวโพดหลังนามาเป็นโมเดลตัวอย่างในการทำแผนสำหรับพืชเกษตรชนิดอื่นๆ ซึ่งใช้หลักการตลาดมานำการผลิต ซึ่งเชื่อมั่นว่าจะเป็นการแก้ปัญหาราคาสินค้าเกษตรได้อย่างยั่งยืน